Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 2 Pv 187/12/6609	Rimavská Sobota, 3.4.2013
EEČ : 2-49-40-2013

U Z N E S E N I E

Trestná vec:	obvinený XXXXX 
Zločin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu, Odbor všeobecnej vnútornej správy XXXXX

dňa 07.04.2012 od 21.30 h do 22.00 h v obci XXXXX, pred rodinným domom č. 87, s ďalšími osobami, fyzicky napadol XXXXX tak, že ho udieral päsťami do celého tela, čím poškodenému XXXXX nespôsobil zranenia, ktoré by si vyžiadali lekárske ošetrenie, 

pretože výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície XXXXX sp. zn. ORP-219/OVK-RS-12 zo dňa 28.06.2012 bolo začaté trestné stíhanie a vznesené obvinenie okrem iných aj XXXXX za prečin výtržníctva podľa § 20, § 364 ods. 1 písm. a) Trestného zákona na tom skutkovom základe, že obvinený XXXXX dňa 07.04.2012 od 21.30 h do 22.00 h v obci XXXXX, pred rodinným domom č. 87, sa pokúsil spôsobiť ťažkú ujmu na zdraví XXXXX  tak, že ho prázdnou sklenenou fľašou, ktorú si priniesol so sebou, udrel z boku do ľavej časti hlavy, pričom fľaša sa rozbila, XXXXX XXXXX po údere ostal stáť na nohách a následne úlomkom fľaše XXXXX držiac ho v ruke znovu zaútočil na neho tým, že ho porezal na predlaktí pravej ruky, po čom XXXXX XXXXX začal krvácať, po tomto na XXXXX zaútočili XXXXX s XXXXX, XXXXX, XXXXX tak, že ho päsťami udierali do celého tela, na pomoc XXXXX prišiel XXXXX, ktorý sa snažil zabrániť ďalšiemu útoku, avšak XXXXX mu dal facku, po čom XXXXX odhodilo do pristaveného motorového vozidla, čím obvinení spôsobili poškodenému XXXXX ľahký otras mozgu a reznú ranu na pravom predlaktí, v dôsledku ktorých zranení sťaženie jeho obvyklého spôsobu života trvalo 11 dní, avšak pri väčšej intenzite útoku vedeného na hlavu mohlo dôjsť k ťažšiemu poraneniu lebky a mozgu s vážnejšími zdravotnými následkami a v prípade, ak by rezná rana prenikla hlbšie do svalových a šľachových štruktúr končatiny, mohlo dôjsť k vážnejšiemu poraneniu šliach, nervov a ciev pravej hornej končatiny s rizikom vykrvácania alebo funkčnej poruchy hybnosti pravej hornej končatiny a poškodenému XXXXX spôsobili narazenie hlavy a ľavého ramena, v dôsledku ktorých zranení bol liečený do 7 dní. 

Preskúmaním spisového materiálu som zistil, že v predmetnej veci boli vypočutí obvinení XXXXX, XXXXX, XXXXX, poškodení XXXXX XXXXX, XXXXX, XXXXX, XXXXX, svedkovia XXXXX, XXXXX, XXXXX, XXXXX, XXXXX, boli vykonané obhliadka miesta činu s fotodokumentáciou, konfrontácie medzi obvinenými a poškodenými, bol spracovaný znalecký posudok, zabezpečené lekárske správy, odborné vyjadrenia, výpis z katastra nehnuteľnosti, kúpna zmluva, charakteristiky a odpis z registra trestov. 

	Z výsledkov dokazovania jednoznačne vyplýva, že ku skutku došlo dňa 07.04.2012 v obci XXXXX na ulici pred rodinným domom č. 87, pričom skutok spáchal XXXXX. 

	K takto zistenému a preukázanému skutkovému stavu sa obvinený nepriznal. Uviedol, že v ten deň, ani inokedy, na XXXXX nezaútočil a to ani sám a ani s XXXXX a XXXXX. 

	Poškodený XXXXX XXXXX uviedol, že pred bránou jeho domu ho fyzicky napadli XXXXX, XXXXX a XXXXX, ktorí ho bili päsťami do celého tela, avšak kto ho kde udieral, nevedel upresniť. 

Svedok XXXXX uviedol, že okrem iného videl, ako dňa 07.04.2012 okolo 21.30 h XXXXX udrel rukou do hlavy XXXXX, či to bolo päsťou, alebo dlaňou, nepostrehol. 

Fyzický útok potvrdil poškodený XXXXX XXXXX obvinenému XXXXX do očí pri konfrontácii, keď uviedol, že sa pri incidente prítomné osoby strkali a potom ho zozadu XXXXX udrel do hlavy. 

	Zo znaleckého posudku vypracovaného znalcom z odboru zdravotníctvo a farmácia, odvetvie chirurgia vyplýva, že poškodený XXXXX XXXXX utrpel zranenia a to pomliaždeninu hlavy a povrchovú reznú ranu pravého predlaktia, ktoré boli spôsobené úderom fľaše a rezným mechanizmom. Mnohopočetné násilie po celom tele znalec nepotvrdil. V lekárskych nálezoch nie je popísané žiadne násilie po úderoch a kopnutiach na tele poškodeného XXXXX. 

XXXXX je z miesta trvalého bydliska hodnotený ako občan, ktorého správanie je príkladné. Z výpisu ústrednej evidencie priestupkov Ministerstva vnútra Slovenskej republiky vyplýva, že XXXXX do 07.03.2013 nebol stíhaný v priestupkovom konaní. Podľa odpisu z registra trestov bol doteraz tri razy súdom trestaný, naposledy trestným rozkazom Okresného súdu XXXXX dňa 29.01.2009 za prečin podľa § 207 ods. 1 Trestného zákona, za čo mu bol okrem iného uložený trest odňatia slobody v trvaní 4 mesiacov s podmienečným odkladom do 29.01.2010, dňa 19.04.2010 sa osvedčil. 

	Konanie XXXXX, ktoré spočívalo v tom, že sa fyzicky napadol päsťou XXXXX, pričom mu nespôsobil žiadne zranenia, ktoré by si vyžiadali lekárske ošetrenie, nenapĺňa materiálny znak skutkovej podstaty prečinu výtržníctva podľa § 364 ods. 1 písm. a) Trestného zákona. 

Podľa § 10 ods. 2 Tr. zákona nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa, je jeho závažnosť nepatrná.

	Podľa § 214 ods. 1 Trestného poriadku prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom, alebo by mohol byť prejednaný v disciplinárnom konaní. 

	Keďže tento skutok nenapĺňa materiálny znak skutkovej podstaty prečinu výtržníctva podľa § 364 ods. 1 písm. a) Trestného zákona, avšak ide o skutok, ktorý by mohol byť priestupkom proti občianskemu spolunažívaniu podľa § 49 ods. 1 písm. d) Zákona SNR č. 372/1990 Zb. o priestupkoch v znení neskorších zmien a noviel, bolo potrebné rozhodnúť tak, ako je to uvedené vo výrokovej časti tohto uznesenia. 

	Týmto rozhodnutím nie sú dotknuté práva poškodenej strany, ktoré si môže uplatniť v občiansko-právnom konaní.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený u prokurátora Okresnej prokuratúry Rimavská Sobota do troch dní od jeho oznámenia. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Milan Kováč
prokurátor